section_heading: Povijest
paragraph_text: Tržac se u prošlosti prvi put spominje u 11. stoljeću. On se tada nalazio u središnjem dijelu samostalnog srednjovjekovnog Hrvatskog Kraljevstva. Nešto kasnije, u 13. stoljeću, kao vlasnici posjeda i utvrde na stijeni iznad Korane dolaze pripadnici velikaške obitelji Frankopan. O važnosti ovog područja govori i činjenica da je jedan od ogranaka ove obitelji nosio pridjevak „Knezovi Tržački“, i upravo je taj ogranak nadživio sve ostale za oko stotinu godina, te dao posljednje izdanke svoga roda.